În plin război, medicii din Kiev au reușit să facă șase transplanturi de rinichi în zece zile
Medicii de la Centrul Naţional de Chirurgie şi Transplantologie "Oleksandr Şalimov" din Kiev au reuşit să efectueze şase transplanturi de rinichi în doar zece zile, în pofida situaţiei dificile din ţară, în condiţiile invaziei ruse la scară largă.
Potrivit Ukrinform, preluată de Agerpres, Ministerul Sănătăţii de la Kiev informează că "Într-un singur spital, în doar zece zile, au avut loc şase transplanturi de rinichi şi, prin urmare, şase şanse la o viaţă completă. Toţi şase sunt pacienţi ai Centrului Naţional de Chirurgie şi Transplantologie Şalimov" – se arată în mesaj.
Beneficiarii sunt persoane din diferite zone ale Ucrainei, de vârste diferite şi cu antecedente medicale şi diagnostice diferite.
"Toate intervenţiile – în cadrul cărora au fost prelevaţi rinichi de la rudele pacienţilor şi de la un donator decedat – au fost efectuate la jumătatea lunii februarie, iar trei pacienţi s-au întors deja acasă, în timp ce încă trei sunt în proces de recuperare la spital. Starea lor este satisfăcătoare" – a dat asigurări Ministerul Sănătăţii de la Kiev.
Potrivit instituţiei, în Ucraina, intervenţiile de transplant de rinichi au loc în 21 de instituţii medicale. Anul trecut, au fost transplantaţi 394 de rinichi, iar în două luni ale acestui an – 88. În momentul de faţă, aproape 1.500 de pacienţi ucraineni se află pe lista de aşteptare a unui transplant de rinichi. Începând cu anul 2024, în Ucraina, transplantul de organe, ţesuturi şi celule de origine umană este inclus în Programul naţional de asigurări medicale.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank